Ilesia de Sant Pero de Larrede

A ilesia de Sant Pero de Larrede ye una ilesia aragonesa adedicada a sant Pero, situata en o lugar de Larrede, a 841 metros d'altaria sobre lo livel d'a mar, a una distancia de 7 km de Samianigo, que fa parte d'ixe termin municipal, en a comarca de l'Alto Galligo y provincia de Uesca. Ye la ilesia parroquial d'o lugar. A ilesia s'edificó arredol de 1050 en estilo romanico, y ye un perfecto eixemplo d'o grupo d'ilesias de Sarrablo. Una d'as suyas peculiaridaz ye de tener a suya planta en forma de cruz latina, y ye protechida legalment dende 1931, cuan se declaró Molimento Nacional, figura legal que hue fa parte d'a consideración como Bien d'Intrés Cultural. En l'anyo 1933 la ilesia estió obchecto d'una ampla restauración, en a cual se construyió la suya vuelta actual. Descripción Planta Ya una ilesia con una falsa planta en forma de cruz latina (ye a sola ilesia d'o grupo formau por as ilesias de Sarrablo en poseyer ista caracteristica) formada por l'adición a la nau d'o templo de dos chicotas cambras naturals que fan de falso crucero, en dando-le la forma a la planta. En o suyo canto norte se troba una torre adosada. Exterior O suyo abside poseye siet arcos ciegos apoyaus sobre lesenas, con moldura torals en baixo y friso superior con baquetons. A puerta de dentrada en l'edificio situada en a frontera meridional tien un arco peraltau rodiau por dos alfices, con cuatre finestras en l'alto, tres de doble derrame con arco de meyo punto y alfiz, y la cuatrena con doble alfiz y mainel; en a suya frontera occidental se troba una cinquena finestra, bien pareixida a ista cuatrena. Interior Adosadas a las parez laterals d'a nau se troban columnas adosadas sin de basas. A nau se troba dividida en cinco trampos, y no sigue la estructura habitual d'as ilesias de Sarrablo en poseyer dos chicotas cambras naturals que fan de falso crucero en dando-le la forma a la planta; o falso crucero reposa sobre cuatre arcos torals una mica deformaus. En as dos chicotas cambras lateral que forman o falso crucero se troban una puerta (en o muro occidental) y una chicota finestra (en o muro oriental). En a construcción inicial l'acceso a la torre se feba a traviés d'una d'istas cambras, la situada en o suyo canto norte baixo la dita torre. A torre adosada A torre adosada, que se troba en o canto norte d'o templo, no poseye garra ubertura dica la suya planta superior, a on bi ha cuatre uberturas a cada uno d'os suyos cantos, estando triforiadas y adornadas exteriorment con alfices, formadas por columnetas adosadas a las camas con mainels redondos sin basa, tenendo molduras biseladas en cuentas de capitels sobre las que se recolzan chicoz arquez en forma de ferradura. Protección legal En 1931 la ilesia fue declarada Molimento Nacional, una figura legal que hue ha estau substituyida por a de Bien d'Intrés Nacional. Galería d'imáchens Referencias Vinclos externos Se veigan as imáchens de Commons sobre a ilesia de Sant Pero de Larrede. (es) San Pedro de Lárrede en www.romanicoaragones.com. (es) San Pedro de Lárrede en www.1romanico.com. (es) San Pedro de Lárrede en www.RutasConHistoria.es